Karina Lorentzen Dehnhardt (SF), 2023-02-28:
Tak for ordet.
Hvis man er i tvivl om, at de digitale muligheder har givet seriekrænkere og digitale børnelokkere kronede dage og bedre muligheder for at sidde derhjemme bag nedrullede gardiner med deres pc i skødet og kontakte vores børn, ja, så skal man bare kigge mod Brammingsagen og Vardesagen.
I den anden omfattede anklageskriftet 196 forhold begået mod kvinder og piger.
Det er derfor, at det her lovforslag er så vigtigt, og det er noget, som vi i SF igen og igen har peget på behovet for, for retsbeskyttelsen skal følge med udviklingen i kriminaliteten.
Inden jeg så vender mig mod de enkelte elementer, vil jeg også gerne sige, at et jo er den formelle retsbeskyttelse, noget andet er retshåndhævelsen og politiets arbejde.
Hvis ikke efterforskningen fungerer, og hvis ikke gerningsmænd kommer til at stå til regnskab for den digitale vold, de udøver mod vores børn, betyder fine, nye paragraffer altså ikke ret meget.
Derfor må det også være et vigtigt arbejde for os at styrke politiets arbejde med de her sager.
I hvert fald i sagerne fra Sønderjylland gik der meget lang tid, inden man opdagede sammenhængen i sagerne, fordi anmeldelserne strømmede ind i forskellige politikredse og der gik lidt tid, inden man opdagede mønsteret, altså at det var den samme mand, som sad og begik de her ensartede forbrydelser.
Børn kan ikke altid gennemskue, hvad de udsættes for, når voksne plejer relationer med dem på nettet – nogle af dem gør det jo, fordi de har seksuelle hensigter med børnene.
Derfor er det ret godt, at vi nu får kriminaliseret grooming, og det er jo også en lang række børneorganisationer, som har anbefalet det direkte.
Det er vi glade for, og vi er også glade for, at man har lyttet til, at forældelsesfristen skal være længere, fordi ofrene jo ikke altid opdager, hvad det er, de er udsat for, før langt op i livet, hvor de får en anden modenhed og erfaring til at forstå, hvad det er, de er blevet udsat for, og at det ikke var i orden.
I forhold til blufærdighedskrænkelse synes jeg også at det er godt, vi retter op på den skævhed, der er.
Det er i dag ikke omfattet af den såkaldte lærerparagraf, som jo forbyder lærere og andet personale, som er betroet børn og unge, at have seksuelle relationer med dem.
Måske husker I sagen om Sofie, som kun var 15 år gammel.
Det gik ikke så langt, at hun havde sex med sin lærer, men i hvert fald sendte han hende stærkt seksualiserede beskeder, nøgenbilleder af sig selv og berørte hende.
Derfor skal blufærdighedskrænkelser selvfølgelig også omfattes af den lærerparagraf, og det kommer nu til at ske.
Ja, man har jo faktisk svært ved at forstå, at det ikke var tilfældet tidligere.
Så er der sextortion, som nu bliver skrevet ind i straffeloven.
Jeg er en lille smule forundret over, at hurtcore, som ikke nødvendigvis har et seksuelt motiv, men bare det motiv at ydmyge offeret, f.eks. ved at afpresse det til at foretage nedværdigende handlinger mod sig selv, ikke er omfattet.
Jeg synes, der er nogle grove eksempler, som også har været beskrevet i pressen, og jeg har derfor stillet et spørgsmål til justitsministeren, i forhold til hvordan det så er dækket.
Det synes jeg er vigtigt at komme videre med.
Det sidste, jeg vil nævne, er forslaget om at bremse religiøse lederes manipulation af medlemmer af menigheden, og det er jo et forslag, som er kommet til på baggrund af et beslutningsforslag fra SF.
Det var egentlig en sag fra en afrikansk frikirke, som satte det hele i gang, men jeg skal da lige love for, at siden forslaget først blev kendt, er der kommet mange efterfølgende sager og også en hel del fra folkekirken.
Det er derfor et rigtig vigtigt forslag, for ingen skal selvfølgelig kunne udnytte det afhængighedsforhold, der opstår, når man er i en sårbar situation og er midt i en livskrise.
Så det er rigtig fint, at vi også får rettet op på det.
Til sidst nævner jeg så bare lige sugardating ret hurtigt.
Der synes jeg ikke at vi er i mål.
Arbejdsgruppen har ligesom fundet ud af, at det er ulovligt, hvis man tjener penge på det på en platform, men jeg mangler stadig væk, at vi får en indikation af, at vi går direkte efter den her slags kriminalitet.
Tak for ordet.